༄། ། གསང་བ་རྟེན་འབྲེལ་ཟབ་མོའི་གདམས་པ་དབོན་རིན་པོ་ཆེས་ཟིན་བྲིས། ། 1$0000035 བླ་མ་རིན་པོ་ཆེའི་ཞལ་ནས་ཁྱེད་རང་ཕྱི་རོལ་ཏུ་འགྲོ་འདུག་བྱ་འདོད་པ་རྣམས་ཀྱི་དབང་དུ་བྱས་ན་བསམ་པ་བཟང་པོ་བྱང་ཆུབ་ཀྱི་སེམས་ཀྱིས་ཀུན་ནས་བླངས་ནས་འགྲོ་བ་དང་། བླ་མ་རིན་པོ་ཆེས་ཁྱེད་རང་ལ་ཇི་ལྟར་བསྟན་པའི་གདམས་པ་རྣམས་མ་བསྙེལ་བར་བྱས་ནས་བྱ་བ་དང་བྱེད་པ་ཅི་བྱེད་ཀྱང་བླ་མའི་ཞབས་ཏོག་བྱེད་དགོས་པ་ལགས། དེ་ལྟར་དུ་བགྱིས་པས་དང་པོ་རང་ནས་བྱང་ཆུབ་ཀྱི་ལམ་དུ་འགྲོ་བ་ལགས། རང་གཞན་གྱི་དོན་རྒྱ་ཆེན་པོ་འགྲུབ་པ་ལ་ཚེགས་མེད། དེ་ལྟར་ཡང་། བྱང་ཆུབ་སེམས་ཀྱི་རང་བཞིན་སྐུ། དཔལ་ལྡན་རྡོ་རྗེ་འཆང་བགྱི་བ་གསུང་། ལམ་ཕུན་སུམ་ཚོགས་པ་དེ་མ་སྐྱེས་པ་སྐྱེ་དགོས། སྐྱེས་པ་གོང་ནས་གོང་དུ་བོགས་དབྱུང་བ་ལ་འབད་དགོས་པ་ལགས། དེ་ལྟར་མ་གྱུར་པ་ཞིག་ཏུ་སོང་ན། དང་པོ་རང་ནས་ཕུང་འདྲེ་ལ་ཟད་པའི་མཐའ་མེད་པ་ཞིག་འབྱུང་སྟེ། གར་ཕྱིན་པའི་ས་ཐམས་ཅད་དུ་འཁྲུག་པ་དང་སེམས་ཅན་ལ་གནོད་འཛུག་ཏུ་འགྲོ་བ་དང་། རང་གི་རྒྱུད་ལ་ཡོན་ཏན་སྐྱེ་བར་འདོད་ཀྱང་མི་སྐྱེ་བ་དང་། བྱ་བ་དང་བྱེད་པ་ཐམས་ཅད་ཀྱང་ཡག་ལུགས་སུ་མི་འགྲུབ་པ་དང་། ཏིང་ངེ་འཛིན་ལའང་གཏིང་གནད་དུ་མི་འགྲོ་བ་ལགས། དེ་ལྟར་ཡང་། སེམས་ཉིད་དང་བ་རྟོགས་པའི་འོད་གསལ་མ་མཆིས་པར། ། བྱམས་དང་སྙིང་རྗེའི་གཟུགས་བརྙན་གསལ་བར་འདོད་པ་ཡི། ། སྐྱེས་བུ་དེ་ནི་གཡའ་མ་ལས་བྱས་མེ་ལོང་བལྟ། ། ཞེས་གསུངས་པ་ལྟ་བུ་ལགས། དེ་གང་ཡིན་ན། བྱིས་པ་སོ་སོའི་སྐྱེ་བོ་དག་གཡའ་མ་ལས་བྱས་པའི་མེ་ལོང་བལྟ་བར་འདོད་ཀྱང་བཞིན་གསལ་བར་མི་ནུས། དེ་བཞིན་དུ་འདིར་ཡང་བསམ་པ་རྣམ་པར་མ་དག་པས་གཞི་མ་བྱས་པ་ཞིག་ཏུ་སོང་ན་ཡོན་ཏན་རྒྱུད་ལ་སྐྱེ་བར་འདོད་ཀྱང་མི་སྐྱེ་གསུང་། ། གཞན་ཡང་ངེད་རང་ཐམས་ཅད་ལ་ནད་དང་གནོད་པ་འདིའང་བག་ཆགས་ཀྱིས་འབྱུང་བ་ལགས། དེའང་སྔར་གྱི་རྒྱུ་ངན་པ་སྔོན་དུ་སོང་བ་ལས་བྱུང་བ་ཡིན། འོ་ན་དེ་འདག་པའི་ཐབས་ཡོད་དམ་མེད་སྙམ་ན། དེ་ཡོད་དེ་སེམས་བསྐྱེད་པ་སྔོན་དུ་སོང་བས་རང་ལུས་ཡི་དམ་གྱི་ལྷར་བསྒོམ། དེའང་ཕྱི་ཡི་དམ་གྱི་རྣམ་པ་ལ། ནང་ཕྲུ་མ་ཕུས་བཏབ་པ་ལྟ་བུ་གཙང་སིང་ངེ་བ་ལ་སྲོག་རྩ་ཀ་བ་ལྟ་བུར་བསམ། ཤེས་རབ་ཕ་རོལ་ཕྱིན་པའི་གནས་སུ་བླ་མ་རིན་པོ་ཆེ་བསྒོམ། དེ་ནས་རླུང་འཇམ་རླུང་བཟུང་། མེའི་དམིགས་པ་འཇམ་པོ་ལ་བསླབ། དེ་ལྟར་ན་སྡིག་པ་དང་སྒྲིབ་པ་ཐམས་ཅད་འདག་པ་ལ་ཚེགས་མེད། ཁམས་ཤིན་ཏུ་དྭངས་པའི་དུས་སུ་དམིགས་པ་དམའ་བ་དང་། གློད་པ་ཤིན་ཏུ་གལ་ཆེ། དམིགས་པ་མི་འཆུན་པ་བཞིན་གཅུན་ན་རྟ་ཤི་གཡག་འགྱེལ་ལ་འགྲོ་བས་གཟབ་པར་བྱའོ། ། དེའང་སྔོན་གྱི་དུས་ནད་པ་ཞིག་ལ་དམིགས་པ་བསྟན་པས་ཕན་དུ་མ་འདོད། དེར་སྤྱན་སྔར་ཞུས་པས། ཅི་ཙུག་བྱུང་ཤོད་དང་གསུང་། དམིགས་པ་གློད་ན་དྲག་པ་བཞིན་དུ་བྱུང་བྱས་པས། སྤྱན་སྔ་ནས་ཤིན་ཏུ་མཉེས་ནས་རྒྱུ་མཚན་མང་དུ་གསུངས་པ་ཡོད། གཞན་ཡང་རྨ་ལ་སོགས་པ་བྱུང་བའི་དུས་སུ་དམིགས་པ་སྒོམ་པ་གལ་ཆེ། དེ་ཇི་ལྟར་སྙམ་ན། རྨའི་ནང་དུ་བླ་མའི་སྐུ་སྲན་མ་ཕྱེད་གཤགས་ཙམ་ཞིག་བསྒོམ་པ་ལགས། དེའང་ཁམས་ཀྱིས་སྤྱོད་ན་ཤིན་ཏུ་དམིགས་པ་བརྟན་པར་ཉམས་སུ་ལེན། ཁམས་ཀྱིས་མ་ཐུབ་ན་གློད་པ་ལགས། དེ་ལྟར་ཉམས་སུ་བླངས་པས་རྨ་རུབ་པ་དང་། སོས་པ་ལ་ཚེགས་མེད་པ་ཡིན། དེའང་གསང་བའི་རྟེན་འབྲེལ་འདི་མ་ཉམས་ཞིང་བརྟན་པ་གལ་ཆེ། འདི་མ་ཉམས་ན་མགོ་ཆག་ནས་ཀླད་པའི་རྒྱ་རལ་བ་ལ་ཐུག་ཀྱང་སོས་པ་ལ་ཚེགས་མེད། ཡོན་བདག་ཕོ་མོ་ལ་སོགས་པ་ལ་སྟོན་ན། དམིགས་པའི་རྟེན་ཇོ་བོ་ཐུགས་རྗེ་ཆེན་པོ་བསྒོམ་དུ་འཇུག། འཇིག་རྟེན་མགོན་པོ་རིན་པོ་ཆེའི་གསུང་སྒྲོས་བྲིས་པས། རྫོགས་པའི་སངས་རྒྱས་སུ་གྱུར་ཅིག། ། ། 1$0000024༧༥༤༽